**ศศิกานต์ อภิชาตวรศิลป์** (ชื่อเล่น: เอ๊ะ) เป็นนักแสดง พิธีกร นางแบบ และนักร้องหญิงชาวไทย

จบการศึกษาชั้นมัฐยมปลายที่ โรงเรียนเตรียมอุดมศึกษา พญาไท

ประวัติ
-------

**ศศิกานต์ อภิชาตวรศิลป์** (ชื่อเล่น: เอ๊ะ) เกิดเมื่อวันที่ 15 มกราคม พ.ศ. 2520 ที่กรุงเทพมหานคร จบการศึกษาจากโรงเรียนผดุงดรุณี และคณะเศรษฐศาสตร์ จุฬาลงกรณ์มหาวิทยาลัย ด้วยเกียรตินิยมอันดับ 2 เกรดเฉลี่ย 3.42 ซึ่งในขณะเรียนถูกคัดเลือกเป็นผู้นำเชียร์ในงานฟุตบอลประเพณีจุฬาฯ-ธรรมศาสตร์ จากความโดดเด่น คือ ส่วนสูงถึง 173 เซนติเมตร

เข้าสู่วงการบันเทิงตั้งแต่ปี พ.ศ. 2542 ด้วยการแสดงนำในมิวสิกวิดีโอในเพลง *ไม่รักก็เกลียดเลย* ของเรืองศักดิ์ ลอยชูศักดิ์ ที่ต่อมาทั้งคู่ได้คบหาดูใจกัน จากนั้นได้เซ็นสัญญาเป็นนักแสดงในสังกัดอาร์.เอส.โปรโมชั่น โดยแสดงละครเรื่องแรกคือละครโทรทัศน์เรื่อง *ดอกฟ้ากับเทวดาเดินดิน* คู่กับ นินนาท สินไชย ของบริษัทชาโดว์ ซึ่งเป็นบริษัทในเครืออาร์เอส รวมทั้งรับงานเดินแบบ โฆษณา และพิธีกรควบคู่กันไปด้วย 

เคยมีผลงานอัลบั้มเพลงชื่อชุด "SASIKARN" สังกัดไอดี เร็คคอร์ด ซึ่งเป็นบริษัทลูกของอาร์.เอส.โปรโมชั่น มีเพลงที่ได้รับความนิยม เช่น *ในสายลม*, *ดาวในน้ำ*, *เจ็บเพื่อใคร* และชุด "SASIKARN 2 YOU" มีเพลงโปรโมทเช่น *เสียงสะท้อน*, *รักแรกพบ* รวมทั้งร่วมร้องในอัลบั้มพิเศษ "คิดถึงแม่: เรียงความเรื่องแม่" ในเพลง *เพื่อนแท้ชื่อแม่เรา* ในปี พ.ศ. 2547

ส่วนของงานแสดง หลังจากเรื่อง *ดอกฟ้ากับเทวดาเดินดิน* แล้ว มีผลงานอีก อาทิ *สวัสดีคุณนาย* คู่กับ พล ตัณฑเสถียร ทางช่อง 3, *ซิงตึ้ง* คู่กับ ศรราม เทพพิทักษ์ ทางช่องเดียวกัน, และรับบทรับเชิญ ใน *มาลัยสามชาย* ทางช่อง 5 เป็นต้น ในส่วนของภาพยนตร์เคยแสดงนำในภาพยนตร์ซีดีของ อาร์.เอส.โปรโมชั่น ในแนวฟิล์มนัวร์เรื่อง *ห้องน้ำ* และให้เสียงพากย์ในตัวละครแม่นาคพระโขนง ในแอนิเมชันเรื่อง *นาค* ในปี พ.ศ. 2551

ชีวิตส่วนตัว เคยคบหากับเรืองศักดิ์ ลอยชูศักดิ์ ศิลปินร่วมสังกัดตั้งแต่เริ่มต้นที่เข้าวงการมา และเคยเป็นหุ้นส่วนของบริษัท ไอดี เร็คคอร์ด ของเรืองศักดิ์ด้วย ทั้งคู่คบหากันมาอย่างยาวนานกว่า 12 ปี จนกลางปี พ.ศ. 2554 ได้ประกาศแยกทางกันเป็นทางการโดยให้เหตุผลว่าเข้ากันไม่ได้ ต่อจากนั้นศศิกานต์ได้พบรักใหม่กับ ดอม-โดมินิก วินเซนต์ ลียง ลูกครึ่งอิตาลี-ญี่ปุ่น นักการทูตองค์การสหประชาชาติ และได้สมรสเมื่อวันที่ 23 ธันวาคม พ.ศ. 2555 หลังจากคบหาดูใจกันมานานปีเศษ

* ปัจจุบัน ศศิกานต์ มีบุตรแล้ว 2 คน ชื่อ
	+ บุตรคนแรกชื่อ น้องโรนิน เป็นเพศชาย เกิดเมื่อวันที่ 1 มกราคม พ.ศ. 2559 ,
	+ บุตรคนที่สองชื่อ น้องรีเวอร์ เป็นเพศชาย เกิดเมื่อวันที่ 24 พฤษภาคม พ.ศ. 2565

ผลงาน
-----

### ละคร

* พ.ศ. 2542 - ดอกฟ้ากับเทวเดินดิน ช่อง 3 คู่กับ นินนาท สินไชย รับบทเป็น **สีดา**
* พ.ศ. 2543 - เพลิงรักไฟแค้น ช่อง 3 คู่กับ นินนาท สินไชย รับบทเป็น ธวินวิภา
* พ.ศ. 2544 - ซิงตึ้ง นักแสดงร่วมกับ ช่อง 3 ศรราม เทพพิทักษ์ ปรารถนา องค์ชัยศักดิ์ รับบทเป็น เจนนี่
* พ.ศ. 2544 - ครอบครัวตัว อ. ช่อง 3 คู่กับ พัสสน ศรินทุ รับบทเป็น แอน อินทิรา
* พ.ศ. 2545 - หัวใจเถื่อน ช่อง 7 คู่กับ เรืองศักดิ์ ลอยชูศักดิ์ รับบทเป็น อ้อ อมาวสี
* พ.ศ. 2545 - สวัสดีคุณนาย ช่อง 3 คู่กับ พล ตัณฑเสถียร รับบทเป็น แจ๋วแก้ว กระจาย
* พ.ศ. 2553 - มาลัยสามชาย ช่อง 5 รับบทเป็น เสด็จพระองค์หญิง (รับเชิญ)
* พ.ศ. 2555 - ซีรีส์ เซน...สื่อรักสื่อวิญญาณ ช่อง 5 รับบทเป็น โบว์ (รับเชิญในตอน โอกาสครั้งเดียว) (ออกอากาศ วันศุกร์ ที่ 28 กันยายน พ.ศ. 2555)
* พ.ศ. 2558 - สื่อริษยา ช่องวัน 31 (2558) รับบทเป็น ภาสุรี หิรัญกุล
* พ.ศ. 2559 - เกมริษยา ภาค 2 ช่องเวิร์คพอยท์ รับบทเป็น พิมพ์อร (ตัวละครลับ) (รับเชิญ)
* พ.ศ. 2564 - บ้านก้านมะยม (ช่อง 3) (ฉายออนไลน์)

### หนังวีซีดี

* Restroom ห้องน้ำ

### ภาพยนตร์

* นาค ให้เสียงพากย์ในตัวละครแม่นาคพระโขนง

### พิธีกร

* Sunday Special (ซันเดย์ สเปเชียล) (2545) ช่อง 5
* ชิงร้อยชิงล้าน ซันไชน์ เดย์ (รับเชิญ 24 กุมภาพันธ์ 2556) ช่อง 3

### มิวสิกวีดีโอ

* ไม่รักก็เกลียดเลย - เรืองศักดิ์ ลอยชูศักดิ์
* หยุดตรงนี้ที่เธอ - สบชัย ไกรยูรเสน
* ใช่ว่าไม่รัก - ทัช ณ ตะกั่วทุ่ง
* ทรมาน - เทียรี่ เมฆวัฒนา
* รอยร้าว - พันกร บุณยะจินดา

### ผลงานเพลง

* อัลบั้ม Sasikan ปี 2547
* อัลบั้ม Sasikan 2 You ปี 2549

### เพลงประกอบละคร

* เพลงประกอบละคร "ซิงตึ๊ง" ช่อง 3
	+ เพลง ชีวิตเลือกไม่ได้
	+ เพลง หัวใจมีปีก
* เพลงประกอบละคร "ลิขิตกามเทพ" ช่อง 3
	+ เพลง รักไม่ได้ เกลียดไม่ลง

อ้างอิง
-------

1. ↑  ประวัติ ศศิกานต์
2. ↑  รักมาราธอน เจมส์-เอ๊ะ เข้ากันไม่ได้ปิดฉากแล้วแย้มย้อนเวลาแต่งฟ้าแล่บแน่นอน จากบ้านเมือง
3. ↑  น้ำตาแม่เอ๊ะ-ศศิกานต์ดีใจ คลอดลูกชายต้อนรับปีใหม่
4. ↑  เอ๊ะ ศศิกานต์ สุดยินดี คลอดลูกชายรับวันส่งท้ายปี ตั้งชื่อ น้องโรนิน
5. ↑  "เอ๊ะ ศศิกานต์ เผยข่าวดีคลอดลูกชายคนที่ 2 แฟนๆ ร่วมยินดี". *www.thairath.co.th*. 2022-05-26.